Bid en werk! So dikwels beplan ons en spring ons ywerig aan die werk, maar vergeet ons om te vra vir die Here se seën op die dag en al die verrigtinge wat sal plaasvind. Onthou as die Here die huis nie bou nie, werk dié wat daaraan bou, tevergeefs.
BAIE BELANGRIK: as julle nog nie die SPREKER gereël het nie, doen dit so gou as moontlik en maak seker dat sy (of hy) oor die vermoë beskik om die TEMA VANUIT ŉ BYBELSE PERSPEKTIEF te belig. Dit is tog in die eerste en die laaste plek die “as” waarom die saamtrekke draai: Die Here en sy Woord.
Bid ook vir die spreker dat die Here vir hom of haar waarlik deur sy Heilige Gees sal lei en die wysheid sal gee om die tema vanuit sy Woord te belig.
“Vertrou volkome op die Here en moenie op jou eie insigte staat maak nie. Ken Hom in alles wat jy doen en Hy sal jou die regte pad laat loop” (Spr. 3: 5-6) – ook in julle beplanning van Saamtrek 2017. Seën vir julle almal.